Document ID: /roh_data/filtered/fineweb-2-filterrobots_roh.jsonl.gz/63310

«Ina decisiun dal cor u dal chau»
- Mesemna, 22.6.2016, 13:33
Las debattas enturn Brexit na sajan betg ina dumonda da la vegliadetgna u dal status - mabain dal cor u dal chau. Quai di Anna Lee-Famos ch'abita dapi 55 onns a Londra.
La dumonda sche la Gronda Britannia duai restar en l'Uniun Europeica u sortir vegnia discutada dapertut, raquinta Anna Lee-Famos. E blers na sappien anc betg tge votar gievgia perquei ch'els hajan pers la fiduzia en ils politichers ed ils experts e sajan confus da tut las statisticas ed ils arguments pro e contra.
« Blers han tema da perder lur identitad e lur autonomia cun restar en l'UE. »
Anna Lee-Famos
abitescha dapi 55 onns a Londra
La fin finala saja quai ina dumonda dal cor u dal chau. Il cor veglia sortir da l'Uniun Europeica ed il chau veglia restar tar il status quo. Anna Lee-Famos, che returna adina puspè gugent a Tschlin, na va betg a votar. Ella haja il pass svizzer e mai vulì il pass britannic.